| *Pezophaps solitaria*Solitario de Rodrigues |
| --- |
| Facsímile do único debuxo realizado a partir dunha ave en vida, por François Leguat, en 1708 |
| Estado de conservación |
| Extinto dende *c.* 1760 |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Aves |
| Orde: | Columbiformes |
| Familia: | Columbidae |
| Subfamilia: | Raphinae |
| Xénero: | ***Pezophaps***Strickland, 1848 |
| Especie: | ***P. solitaria*** |

 |
| Nome binomial |
| ***Pezophaps solitaria***Gmelin, 1789 |

O **solitario de Rodrigues** (*Pezophaps solitaria*) é unha especie extinta de ave da orde das columbiformes, subfamilia dos colúmbidos, unha das dúas integrantes da subfamilia dos rafinos, e a única do xénero *Pezophaps* que, polo tanto, é monotípico.

Era endémica da illa Rodrigues, e unha parente achegada da outra especie da subfamilia, *Raphus cucullatus*, o dodo e, como este, perdera a capacidade de voo.

Historia
--------

A primeira observación da ave realizouna François Leguat, o xefe dun grupo de hugonotes franceses que colonizaron a illa de 1691 a 1693. Describiu a ave con certo detalle, incluíndo o seu solitario comportamento de aniñamento. Os hugonotes gabaron a ave polo seu sabor, especialmente o das crías.

Debido á caza e á introdución de depredadores como o gato, as aves pronto comezaron a escasear e cando, en 1755, Cossigny intentou obter un exemplar non o puido encontrar. O solitario de Rodrigues seguramente extinguiuse cara a 1760.

Taxonomía
---------

### Descrición

#### Xénero

O xénero foi descrito en 1848 polo ornitólogo (e xeólogo) inglés Hugh Edwin Strickland na páxina 70 e ss. da súa obra *The dodo and its kindred; or, The history, affinities, and osteology of the dodo, solitaire, and other extinct birds of the islands Mauritius, Rodriguez and Bourbon*.

#### Especie

En canto á especie, fora descrita moitos anos antes, en 1789, polo naturalista alemán Johann Friedrich Gmelin, co nome de *Didus solitarius*.

### Etimoloxía

#### Xénero

O nome científico *Pezophaps* está formado polos elementos *Pezo-* e *-phaps*, tirados do grego antigo πεζο- *pezo-*, derivado de πέζα *péza*, 'pé', e φάψ *pháps*, 'pomba silvestre', respectivamente. Literalmente: 'os de pés como os das pombas'.

#### Especie

O epíteto específico, *solitarius*, é o nominativo masculino singular do adxectivo latino, *sōlitārius, -a, -um*, 'solitario', en alusión aos costuimes desta ave.

### Sinónimos

Ademais de polo nome actualmente válido, a especie coñeceuse tamén polos sinónimos seguintes:

* *Didus solitarius* Gmelin, 1789 (Protónimo)
* *Didus nazarenus* Bartlett, 1851
* *Pezophaps solitarius* Strickland, 1848
* *Pezophaps minor* Strickland, 1852

Características
---------------

Recolléronse un gran número de ósos da ave, pero non hai espécimes montados. Os solitarios caracterizábanse por unha grande e infrecuente protuberancia ósea na base do polgar. En vida, esta protuberancia estaría cuberta por unha grosa capa de pel, e parece que se usou como arma (unha protuberancia similar pódese encontrar no ganso do Canadá). As observacións do solitario parecen indicar que a cría por parellas era moi territorial, e é presumíbel que os machos realizaran disputas golpexándose coas ás.

Notas
-----

1. ↑  BirdLife International (2016): *Pezophaps solitaria* na *Lista vermella* da UICN. Versión 2019-1. Consultado o 24 de abril de 2019.
2. ↑  Carolus Linnaeus (1758). *Systema Naturae* **1**, lámina 2, páx. 728.
3. ↑  Pezophaps no *Merriam-Wesbster Dictionary*.
4. ↑  *Pezophaps solitaria* - Solitario de Rodriguez en bichosdecambalandia.blogspot.com

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Pezophaps solitaria*** |

|  |  |
| --- | --- |
|  | Wikispecies posúe unha páxina sobre:  ***Pezophaps solitaria*** |

### Outros artigos

* Rafinos
* Dodo

|  |  |
| --- | --- |
| Control de autoridades | 
* Wd: Q528572
* EBID: ID

 |

|  |  |
| --- | --- |
| Identificadores taxonómicos | 
* ADW: Pezophaps\_solitaria
* Avibase: 2FC54A500BFB61BA
* BirdLife: 22690062
* eBird: rodsol2
* EOL: 1049953
* Fossilworks: 92333
* GBIF: 2496200
* iNaturalist: 2711
* IRMNG: 10210743
* ITIS: 555611
* IUCN: 22690062
* NCBI: 187133
* Xeno-canto: Pezophaps-solitaria

 |